This Never Happened Before
„This Never Happened Before“ (tarjimasi „Oldin hech bunday boʻlmagan“) — ingliz xonandasi va qoʻshiqnavisi Paul McCartney ijro etgan qoʻshiq. McCartneyning 2005-yil chiqarilgan „Chaos and Creation in the Backyard“ albomiga uchinchi trek oʻlaroq kiritilgan. Qoʻshiq AQSh radio stansiyalarida 2006-yilda eʼlon qilingan va „Billboard“ jurnalining „Voyaga yetganlar uchun zamonaviy [qoʻshiqlar]“ (inglizcha: Adult Contemporary) xit-paradida 27-pogʻonagacha koʻtarilgan. „This Never Happened Before“ Keanu Reeves va Sandra Bullock bosh rollarni oʻynagan „The Lake House“ (2006) filmi saundrekiga kiritilgan. Qoʻshiq Bullockning tugʻilgan kunida Reeves bilan Bullock valsga tushgan sahnada yangraydi. McCartney taronani ilk bor shaxsiy massajchisiga toʻy sovgʻasi oʻlaroq tuhfa qilgan. Xonandaning soʻzlariga koʻra, taronaning demosini massajchi qizga ijro etib berganida u qoʻshiq ajoyib ekanligini, yaqinda turmushga chiqishini aytgan. Bunga javoban McCartney qoʻshiqning ilk yozuvini unga toʻy sovgʻasi oʻlaroq yuborishni taklif qilgan. Massajchi qiz bunday qilinsa, qoʻshiq tarqalib ketishi xavfi borligini aytgan. Xonanda massajchini bundan xavotir olmaslikka chorlab, toʻydan keyin qoʻshiq diskini unga qaytarib berishni soʻragan. Pirovardida „This Never Happened Before“ qoʻshigʻi juftlikning toʻyida ilk bor yangragan — ular mazkur qoʻshiqqa raqsga tushishgan. Yillar oʻtib singl oʻlaroq chiqarilgan.